EL Επίσημη Εφημερίδα της Ευρωπαϊκής Ένωσης C 181/21

P7_TA(2013)0400

Φυλοκτονία: οι απολεσθείσες γυναίκες;

Ψήφισμα του Ευρωπαϊκού Κοινοβουλίου της 8ης Oκτωβρίου 2013 σχετικά με τη φυλοκτονία: οι «απολεσθείσες» γυναίκες; (2012/2273(INI))

(2016/C 181/04)

Το Ευρωπαϊκό Κοινοβούλιο,

— έχοντας υπόψη το άρθρο 3 της Συνθήκης για την Ευρωπαϊκή Ένωση (ΣΕΕ), στο οποίο δίδεται έμφαση στις αξίες που είναι κοινές στα κράτη μέλη, όπως ο πλουραλισμός, η απαγόρευση των διακρίσεων, η ανοχή, η δικαιοσύνη, η αλληλεγγύη και η ισότητα μεταξύ γυναικών και ανδρών, καθώς και το άρθρο 8 της Συνθήκης για τη λειτουργία της Ευρωπαϊκής Ένωσης (ΣΛΕΕ), στο οποίο θεσπίζεται η αρχή της ενσωμάτωσης της διάστασης του φύλου, δεδομένου ότι ορίζει ότι, σε όλες τις δράσεις της, η Ένωση επιδιώκει να εξαλειφθούν οι ανισότητες και να προαχθεί η ισότητα μεταξύ ανδρών και γυναικών,

— έχοντας υπόψη το άρθρο 19 της ΣΛΕΕ το οποίο αναφέρεται στην καταπολέμηση των διακρίσεων λόγω φύλου,

— έχοντας υπόψη το άρθρο 23 του Χάρτη των Θεμελιωδών Δικαιωμάτων της Ευρωπαϊκής Ένωσης,

— έχοντας υπόψη τη Σύμβαση των Ηνωμένων Εθνών, της 18ης Δεκεμβρίου 1979, για την εξάλειψη όλων των μορφών διακρίσεων κατά των γυναικών (CEDAW),

— έχοντας υπόψη τη Διακήρυξη του Πεκίνου και την Πλατφόρμα Δράσης που εγκρίθηκε από την Τέταρτη Παγκόσμια Διάσκεψη των Ηνωμένων Εθνών για τις Γυναίκες στις 15 Σεπτεμβρίου 1995, καθώς και τα ψηφίσματά του της 18ης Μαΐου 2000 (1), της 10ης Μαρτίου 2005 («Πεκίνο + 10») (2), και της 25ης Φεβρουαρίου 2010 («Πεκίνο, 15 χρόνια μετά») (3),

— έχοντας υπόψη τους αναπτυξιακούς στόχους της Χιλιετίας (ΑΣΧ) που θεσπίστηκαν στη σύνοδο κορυφής της Χιλιετίας των Ηνωμένων Εθνών, τον Σεπτέμβριο του 2000, και ειδικότερα τους ΑΣΧ για την προώθηση της ισότητας των φύλων και τη χειραφέτηση των γυναικών ως προϋπόθεση για την καταπολέμηση της πείνας, της φτώχειας και των ασθενειών, την επίτευξη ισότητας σε όλα τα επίπεδα εκπαίδευσης και σε όλους τους τομείς εργασίας, τον ισότιμο έλεγχο των πόρων και την ίση εκπροσώπηση στον δημόσιο και πολιτικό βίο,

— έχοντας υπόψη το Ευρωπαϊκό Σύμφωνο για την Ισότητα των Φύλων (2011-2020), που εγκρίθηκε από το Ευρωπαϊκό Συμβούλιο τον Μάρτιο του 2011,

— έχοντας υπόψη την ευρωπαϊκή κοινή αντίληψη για την ανάπτυξη,

— έχοντας υπόψη την Ευρωπαϊκή Σύμβαση για τα ανθρώπινα δικαιώματα και τη βιοϊατρική,

— έχοντας υπόψη τις κατευθυντήριες γραμμές της Ευρωπαϊκής Ένωσης για την προώθηση της συμμόρφωσης προς το διεθνές ανθρωπιστικό δίκαιο (ΔΑΔ), για τη θανατική ποινή, για τα βασανιστήρια και άλλες μορφές σκληρής, απάνθρωπης και ταπεινωτικής μεταχείρισης ή τιμωρίας, για τους υπερασπιστές των ανθρωπίνων δικαιωμάτων, για τον διάλογο με τρίτες χώρες σχετικά με τα ανθρώπινα δικαιώματα, για την προαγωγή και την προστασία των δικαιωμάτων του παιδιού, καθώς και για τη βία κατά των γυναικών και την καταπολέμηση των κάθε μορφής διακρίσεων έναντι των γυναικών,

— έχοντας υπόψη τα συμπεράσματα του Συμβουλίου, της 2ας Δεκεμβρίου 1998, όπου ορίζεται ότι η ετήσια αξιολόγηση της εφαρμογής της Πλατφόρμας Δράσης του Πεκίνου θα βασίζεται σε ποσοτικούς και ποιοτικούς δείκτες και σημεία αναφοράς,

— έχοντας υπόψη τα συμπεράσματα του Συμβουλίου, της 2ας και 3ης Ιουνίου 2005, στα οποία τα κράτη μέλη και η Επιτροπή καλούνται να ενισχύσουν τους θεσμικούς μηχανισμούς για την προώθηση της ισότητας των φύλων και να θεσπίσουν πλαίσιο για την αξιολόγηση της εφαρμογής της Πλατφόρμας Δράσης του Πεκίνου, ώστε να εξασφαλισθεί συνεκτικότερη και συστηματικότερη παρακολούθηση της προόδου,

— έχοντας υπόψη τα συμπεράσματα του Συμβουλίου, της 5ης και 6ης Δεκεμβρίου 2007, σχετικά με την επισκόπηση της εφαρμογής, από τα κράτη μέλη και τα θεσμικά όργανα της ΕΕ, της Πλατφόρμας Δράσης του Πεκίνου, καθώς και τη συνοδευτική έκθεση της πορτογαλικής Προεδρίας, στην οποία υποστηρίζεται η χρήση δεικτών για τις γυναίκες και τη φτώχεια,

— έχοντας υπόψη τη «Στρατηγική για την ισότητα μεταξύ γυναικών και ανδρών 2010-2015» της Επιτροπής, η οποία υποβλήθηκε στις 21 Σεπτεμβρίου 2010, και το συνοδευτικό έγγραφο εργασίας των υπηρεσιών της σχετικά με δράσεις για την υλοποίηση της στρατηγικής,

— έχοντας υπόψη το έγγραφο εργασίας των υπηρεσιών της Επιτροπής για το σχέδιο δράσης της ΕΕ σχετικά με την ισότητα των φύλων και τη χειραφέτηση των γυναικών στο πλαίσιο της αναπτυξιακής συνεργασίας (2010-2015),

— έχοντας υπόψη την κοινή δήλωση των αρμόδιων για την ισότητα των φύλων υπουργών της ΕΕ, που πραγματοποιήθηκε στις 4 Φεβρουαρίου 2005 στο πλαίσιο της δεκαετούς επανεξέτασης της Πλατφόρμας Δράσης του Πεκίνου, στην οποία επιβεβαιώνουν, μεταξύ άλλων, τη σθεναρή στήριξη της πλήρους και αποτελεσματικής εφαρμογής της Διακήρυξης και της Πλατφόρμας Δράσης του Πεκίνου, καθώς και την προσήλωσή τους σε αυτή,

— έχοντας υπόψη τα συμπεράσματα που εγκρίθηκαν στις 15 Μαρτίου 2013 από την 57η σύνοδο της Επιτροπής του ΟΗΕ για τη Θέση της Γυναίκας, όπου αναγνωρίζεται ρητά, για πρώτη φορά σε διεθνές κείμενο, το φαινόμενο των δολοφονιών που συνδέονται με το φύλο ή της «γυναικοκτονίας»,

— έχοντας υπόψη τη διοργανική δήλωση του 2011 σχετικά με την «Πρόληψη κατά της επιλογής φύλου βάσει προκαταλήψεων σε σχέση με το φύλο», η οποία υποβλήθηκε από την Ύπατη Αρμοστεία των Ηνωμένων Εθνών για τα Ανθρώπινα Δικαιώματα (OHCHR), το Ταμείο των Ηνωμένων Εθνών για τον Πληθυσμό (UNFPA), το Ταμείο των Ηνωμένων Εθνών για τα Παιδιά (UNICEF), τον ΟΗΕ-Γυναίκες (UN Women) και την Παγκόσμια Οργάνωση Υγείας (ΠΟΥ),

— έχοντας υπόψη τη Διακήρυξη και το πρόγραμμα δράσης της Διεθνούς Διάσκεψης του Καΐρου του 1994 για τον πληθυσμό και την ανάπτυξη, τις βασικές δράσεις για την περαιτέρω εφαρμογή του, καθώς και το ψήφισμα της Γενικής Συνέλευσης των Ηνωμένων Εθνών 65/234 σχετικά με τη Συνέχεια στη Διεθνή Διάσκεψη για τον πληθυσμό και την ανάπτυξη μετά το 2014 (Δεκέμβριος 2010),

— έχοντας υπόψη το ψήφισμά του, της 13ης Μαρτίου 2008, σχετικά με την ισότητα των φύλων και τη χειραφέτηση των γυναικών στην αναπτυξιακή συνεργασία (4), και ειδικότερα την παράγραφο 37,

— έχοντας υπόψη το ψήφισμά του, της 16ης Δεκεμβρίου 2010, σχετικά με την ετήσια έκθεση του 2009 για τα ανθρώπινα δικαιώματα στον κόσμο και την πολιτική της Ευρωπαϊκής Ένωσης σε αυτό τον τομέα (5), και ειδικότερα την παράγραφο 76 στην οποία αποδίδεται έμφαση στην ανάγκη εξάλειψης κάθε μορφής διάκρισης και βίας εις βάρος των γυναικών και των κοριτσιών, συμπεριλαμβανομένης, κυρίως, της άμβλωσης για λόγους επιλογής του φύλου,

— έχοντας υπόψη το ψήφισμά του, της 13ης Δεκεμβρίου 2012, σχετικά με την ετήσια έκθεση για τα ανθρώπινα δικαιώματα και τη δημοκρατία ανά τον κόσμο το 2011 και την πολιτική της Ευρωπαϊκής Ένωσης επί του θέματος (6),

— έχοντας υπόψη το ψήφισμά του, της 11ης Οκτωβρίου 2007, σχετικά με τις δολοφονίες γυναικών στο Μεξικό και στην Κεντρική Αμερική και το ρόλο της Ευρωπαϊκής Ένωσης στην καταπολέμηση αυτού του φαινομένου (7),

— έχοντας υπόψη το άρθρο 48 του Κανονισμού του,

— έχοντας υπόψη την έκθεση της Επιτροπής Δικαιωμάτων των Γυναικών και Ισότητας των Φύλων και τη γνωμοδότηση της Επιτροπής Ανάπτυξης (A7-0245/2013),

Α. λαμβάνοντας υπόψη ότι η «φυλοκτονία» είναι ένας ουδέτερος από άποψη φύλου όρος για τη συστηματική, σκόπιμη και επιλεκτική με βάση το φύλο μαζική θανάτωση ανθρώπων που ανήκουν σε ένα συγκεκριμένο φύλο, η οποία αποτελεί εντεινόμενο πρόβλημα που δεν καταγγέλλεται, ωστόσο, επαρκώς σε αρκετές χώρες ενώ έχει θανάσιμες επιπτώσεις· λαμβάνοντας υπόψη ότι η ανά χείρας έκθεση πραγματεύεται ειδικότερα τα αίτια, τις τρέχουσες τάσεις, τις συνέπειες και τους τρόπους καταπολέμησης των πρακτικών επιλογής του φύλου, οι οποίες λαμβάνουν επίσης τη μορφή παιδοκτονίας και βίας μέσω της επιλογής του φύλου (άλλοι όροι, όπως «γυναικοκτονία», για την οποία υπάρχει ήδη ειδική έκθεση του Ευρωπαϊκού Κοινοβουλίου (8), έχουν χρησιμοποιηθεί για να δηλώσουν τη θανάτωση γυναικών και κοριτσιών ως την ακραία έκφραση διακρίσεων και βίας κατά των γυναικών)·

Β. λαμβάνοντας υπόψη ότι, παρά την πρόσφατη νομοθεσία κατά των πρακτικών επιλογής φύλου, τα κορίτσια αποτελούν σε δυσανάλογο βαθμό στόχο ανηλεών διακρίσεων λόγω φύλου, οι οποίες εκτείνονται συχνά έως και τα αγέννητα θηλυκά έμβρυα μετά από καθορισμό του φύλου τους, τα οποία γίνονται θύματα άμβλωσης, εγκατάλειψης ή θανάτωσης αποκλειστικά και μόνο λόγω του ότι είναι γένους θηλυκού·

Γ. λαμβάνοντας υπόψη ότι, σύμφωνα με εκτιμήσεις, ήδη από το 1990 είχαν «απολεσθεί» δημογραφικά από τον παγκόσμιο πληθυσμό λόγω φυλοκτονίας περισσότερες από 100 εκατομμύρια γυναίκες (9)· λαμβάνοντας υπόψη ότι, σύμφωνα με πρόσφατες εκτιμήσεις, ο αριθμός αυτός έχει αυξηθεί σε σχεδόν 200 εκατομμύρια «απολεσθείσες» γυναίκες από τον παγκόσμιο πληθυσμό (10)·

Δ. λαμβάνοντας υπόψη ότι η φυλοκτονία είναι ένα ζήτημα που προκαλεί καθολική ανησυχία όχι μόνο στην Ασία και την Ευρώπη, αλλά και στη Βόρεια Αμερική, την Αφρική και τη Λατινική Αμερική· λαμβάνοντας υπόψη ότι φυλοκτονία διαπράττεται οπουδήποτε κυοφορούσες γυναίκες αποφασίζουν, εκ προθέσεως ή υπό πίεση, να μη φέρουν στον κόσμο θήλεα βρέφη επειδή θεωρούνται βάρος για την κοινωνία·

Ε. λαμβάνοντας υπόψη ότι η αναλογία των φύλων παρουσιάζει μεγάλη στρέβλωση στην Ασία, και ειδικότερα στην Κίνα, την Ινδία και το Βιετνάμ· λαμβάνοντας υπόψη ότι, το 2012, η αναλογία γεννήσεων αγοριών έναντι κοριτσιών ήταν 113 προς 100 στην Κίνα και 112 προς 100 στην Ινδία και το Βιετνάμ (11)·

ΣΤ. λαμβάνοντας υπόψη ότι η αναλογία των φύλων στην Ευρώπη παρουσιάζει μεγάλη στρέβλωση σε ορισμένες χώρες, δεδομένου ότι, το 2012, η αναλογία γεννήσεων αγοριών έναντι κοριτσιών στην Αλβανία, την Αρμενία, το Αζερμπαϊτζάν και τη Γεωργία ήταν 112 προς 100 (12)·

Ζ. λαμβάνοντας υπόψη ότι η πρακτική της φυλοκτονίας είναι συνήθως βαθιά ριζωμένη σε πολιτισμούς που χαρακτηρίζονται από την «προτίμηση για άρρενες απογόνους», την ανισότητα μεταξύ των φύλων, καθώς και τη διαιώνιση διακρίσεων και στερεοτύπων εις βάρος των θηλέων τέκνων, και, σε ορισμένες περιπτώσεις, σε χώρες όπου εφαρμόζονται κυβερνητικές πολιτικές εξαναγκασμού·

Η. λαμβάνοντας υπόψη ότι η «προτίμηση για άρρενες απογόνους» είναι μια αντίληψη βαθιά ριζωμένη και συνυφασμένη με μακρόχρονες παραδόσεις που αφορούν ζητήματα όπως η κληρονομική διαδοχή, η εξάρτηση των γηρασκόντων γονέων από τους άρρενες απογόνους για την παροχή οικονομικής στήριξης και ασφάλειας, η συνέχιση του οικογενειακού επωνύμου και της γενεαλογικής διαδοχής, καθώς και η επιθυμία απαλλαγής από το παραδοσιακά υψηλό κόστος της προίκας για τα θήλεα τέκνα προς αποφυγή οικονομικών δυσχερειών·

Θ. λαμβάνοντας υπόψη ότι τα ανεπαρκή συστήματα και καθεστώτα κοινωνικής ασφάλισης και οι επιλογές ασφάλισης για τις οικογένειες σε αρκετούς πολιτισμούς ενδέχεται να παρασύρουν στην «προτίμηση για άρρενες απογόνους» και σε πρακτικές επιλογής φύλου·

Ι. λαμβάνοντας υπόψη ότι οι πρακτικές επιλογής του φύλου διαταράσσουν την ισόρροπη εκπροσώπηση των φύλων στις κοινωνίες, προκαλούν στρεβλώσεις στην αναλογία των φύλων στον πληθυσμό και επισύρουν οικονομικές και κοινωνικές συνέπειες· λαμβάνοντας υπόψη ότι η ανισόρροπη κατανομή των φύλων που έχει τη μορφή του «πλεονάσματος ανδρών» πλήττει τη μακροπρόθεσμη κοινωνική σταθερότητα, οδηγώντας σε συνολική αύξηση της εγκληματικότητας, στέρηση, βία, εμπορία ανθρώπων, σεξουαλική δουλεία, εκμετάλλευση, πορνεία και βιασμούς·

ΙΑ. λαμβάνοντας υπόψη ότι η πατριαρχική νοοτροπία με την «προτίμηση για άρρενες απογόνους» δεν συντηρεί μόνο στερεότυπα, δημοκρατικά ελλείμματα και ανισότητες μεταξύ των φύλων, αλλά συνιστά επίσης διάκριση εις βάρος των γυναικών και, κατά συνέπεια, εγείρει φραγμούς για τις γυναίκες που δεν τους επιτρέπουν να απολαύουν πλήρως ίσης μεταχείρισης και ισότιμων ευκαιριών σε όλους τους τομείς της ζωής τους·

ΙΒ. λαμβάνοντας υπόψη ότι η ύπαρξη πρακτικών επιλογής του φύλου, υψηλότερων ποσοστών θνησιμότητας μεταξύ των πολύ νεαρών κοριτσιών και χαμηλότερων ποσοστών σχολικής φοίτησης για τα κορίτσια σε σύγκριση με τα αγόρια ενδέχεται να αποτελεί ένδειξη της κρατούσας νοοτροπίας της «προτίμησης για άρρενες απογόνους» σε ορισμένες κοινωνίες· είναι σημαντικό να διερευνηθεί και να διακριβωθεί κατά πόσον τα εν λόγω φαινόμενα συνοδεύονται από περαιτέρω δημοκρατικά ελλείμματα εις βάρος των θηλέων τέκνων, όπως επιδείνωση των συνθηκών πρόσβασής τους σε σίτιση, εκπαίδευση, υγειονομική περίθαλψη, εγκαταστάσεις υγιεινής, πόσιμο νερό, ιατρική περίθαλψη και κοινωνική πρόνοια, προκειμένου να βρεθούν αποτελεσματικοί τρόποι για την καταπολέμησή τους·

ΙΓ. λαμβάνοντας υπόψη ότι σε πολλές χώρες δεν είναι δυνατή η αντιμετώπιση των δημοκρατικών ελλειμμάτων εις βάρος των γυναικών ελλείψει αξιόπιστων στατιστικών στοιχείων για την παρακολούθηση των γεννήσεων και των θανάτων·

ΙΔ. λαμβάνοντας υπόψη ότι η χειραφέτηση των γυναικών θα συμβάλει στην προώθηση των αλλαγών που απαιτούνται σε επίπεδο συμπεριφοράς και κοινωνίας προκειμένου να εκλείψουν μακροπρόθεσμα οι πρακτικές επιλογής του φύλου·

ΙΕ. λαμβάνοντας υπόψη ότι η εξάλειψη των πρακτικών επιλογής του φύλου είναι μια σύνθετη διαδικασία που απαιτεί σειρά αλληλένδετων προσεγγίσεων και μεθόδων, περιλαμβανομένης εξειδικευμένης εκπαίδευσης του ιατρικού προσωπικού για την παροχή συμβουλών και την πρόληψη των πρακτικών επιλογής του φύλου στην ΕΕ και σε παγκόσμιο επίπεδο·

ΙΣΤ. λαμβάνοντας υπόψη ότι οι δράσεις προώθησης, τα μέτρα πολιτικής και οι ορθές πρακτικές, όπως η εκστρατεία «Care for Girls» («Μέριμνα για τα κορίτσια») στην Κίνα, που αποσκοπεί στην ευαισθητοποίηση στο θέμα της αξίας των κοριτσιών, και το πρόγραμμα «Balika Samriddhi Yojana» στην Ινδία, το οποίο παρέχει οικονομικά κίνητρα για την εκπαίδευση κοριτσιών από φτωχές οικογένειες, έχουν ιδιαίτερη σημασία για την αλλαγή του τρόπου αντιμετώπισης των κοριτσιών και των γυναικών·

ΙΖ. λαμβάνοντας υπόψη ότι το επιτυχημένο παράδειγμα της Νότιας Κορέας είναι αξιομνημόνευτο, δεδομένου ότι η χώρα κατόρθωσε να αντιστρέψει μια ιδιαιτέρως στρεβλωμένη αναλογία γεννήσεων της τάξης των 114 αγοριών έναντι 100 κοριτσιών το 1994 σε αναλογία γεννήσεων 107 αγοριών έναντι 100 κοριτσιών το 2010 (13)·

1. τονίζει ότι η φυλοκτονία εξακολουθεί να συνιστά έγκλημα και σοβαρή παραβίαση των ανθρωπίνων δικαιωμάτων που καθιστά αναγκαία την εξεύρεση αποτελεσματικών τρόπων για την αντιμετώπιση και την καταπολέμηση όλων των βασικών αιτίων που διαμορφώνουν την πατριαρχική νοοτροπία·

2. εμμένει στην άποψη ότι είναι υποχρέωση όλων των κρατών και κυβερνήσεων να προάγουν και να προστατεύουν τα ανθρώπινα δικαιώματα και να προλαμβάνουν τις διακρίσεις, πράγμα που θα αποτελέσει τη βάση της δράσης με απώτερο στόχο την εξάλειψη όλων των μορφών βίας κατά των γυναικών·

3. καλεί τις κυβερνήσεις να επεξεργαστούν και να εφαρμόσουν μέτρα που θα προαγάγουν βαθιές αλλαγές στη νοοτροπία και τη συμπεριφορά έναντι των γυναικών, ούτως ώστε να καταπολεμηθούν αρνητικές αντιλήψεις και συμπεριφορές μέσα από τις οποίες διαιωνίζεται η βία εις βάρος των γυναικών·

4. καλεί τις κυβερνήσεις να αναγνωρίσουν συγκεκριμένα τη γυναικοκτονία ή φυλοκτονία ως έγκλημα και, ως εκ τούτου, να επεξεργαστούν και να εφαρμόσουν νομοθετικά μέτρα ώστε οι υποθέσεις γυναικοκτονίας να διερευνώνται, οι δράστες να δικάζονται και οι γυναίκες που επιβιώνουν να εξασφαλίζουν ευχερή πρόσβαση στις υπηρεσίες υγείας και υποστήριξη σε μακροχρόνια βάση·

5. υπογραμμίζει ότι, σύμφωνα με τη σύμβαση του Συμβουλίου της Ευρώπης σχετικά με την πρόληψη και την καταπολέμηση της βίας κατά των γυναικών και της ενδοοικογενειακής βίας και τη Διακήρυξη και την Πλατφόρμα Δράσης του Πεκίνου, η άσκηση οιωνδήποτε οικογενειακών ή κοινωνικών πιέσεων στις γυναίκες για επιλεκτική άμβλωση με βάση το φύλο θεωρείται μορφή σωματικής και ψυχολογικής βίας·

6. επισημαίνει ότι η εξάλειψη των πρακτικών επιλογής του φύλου είναι μια περίπλοκη διαδικασία που απαιτεί μια σειρά αλληλένδετων προσεγγίσεων και μεθόδων, από τη μελέτη των αρχικών αιτίων και των πολιτιστικών και κοινωνικοοικονομικών παραγόντων που χαρακτηρίζουν τις χώρες όπου επικρατεί προτίμηση για τους άρρενες απογόνους, έως την ανάληψη δράσης για την προάσπιση των δικαιωμάτων των κοριτσιών και των γυναικών και τη θέσπιση νόμων και κανονισμών· γενικότερα, εκτιμά ότι ο μόνος βιώσιμος τρόπος πρόληψης της περαιτέρω ανάπτυξης πρακτικών επιλογής του φύλου είναι η προώθηση τις ισοτιμίας των φύλων σε κάθε κοινωνία·

7. τονίζει την ανάγκη, και καλεί την Επιτροπή να αναλάβει σχετική δράση, προώθησης της ενδελεχούς επιστημονικής διερεύνησης και εξέτασης των πρωταρχικών αιτίων των πρακτικών επιλογής φύλου, με σκοπό την προαγωγή της έρευνας σχετικά με τα ιδιαίτερα έθιμα και τις παραδόσεις μιας χώρας που ενδέχεται να οδηγούν σε επιλογή του φύλου, καθώς και τις μακροπρόθεσμες κοινωνικές επιπτώσεις της επιλογής του φύλου·

8. ζητεί να πραγματοποιηθεί ενδελεχής ανάλυση των δημοσιονομικών και οικονομικών λόγων που υπαγορεύουν τις πρακτικές επιλογής του φύλου και συμβάλλουν στη διαιώνισή τους· καλεί ακόμη τις κυβερνήσεις να αντιμετωπίσουν ενεργά το θέμα των επιβαρύνσεων αυτών που υφίστανται πιθανώς οι οικογένειες και που οδηγούν ενδεχομένως στο φαινόμενο του πλεονάσματος ανδρών·

9. τονίζει τη σημασία της εκπόνησης νομοθεσίας κατά της επιλογής φύλου, η οποία θα πρέπει να περιλαμβάνει δέσμες μέτρων κοινωνικής προστασίας για τις γυναίκες, καλύτερη παρακολούθηση της εφαρμογής της ισχύουσας νομοθεσίας και μεγαλύτερη έμφαση στα πολιτιστικά και κοινωνικοοικονομικά αίτια του φαινομένου, ώστε να αντιμετωπισθεί το ζήτημα με βιώσιμο και ολοκληρωμένο τρόπο, με την υποστήριξη της ισότητας των φύλων και την ενθάρρυνση της ενεργού συμμετοχή της κοινωνίας των πολιτών·

10. καλεί τις κυβερνήσεις να εξαλείψουν τα δημοκρατικά και νομοθετικά ελλείμματα, να άρουν τους φραγμούς που διαιωνίζουν διακρίσεις εις βάρος των κοριτσιών, να διασφαλίσουν τα κληρονομικά δικαιώματα των γυναικών, να επιβάλουν την εφαρμογή εθνικής νομοθεσίας η οποία θα εξασφαλίζει στις γυναίκες ίση μεταχείριση με τους άνδρες ενώπιον του νόμου σε όλους τους τομείς της ζωής και να μεριμνήσουν για την οικονομική, εκπαιδευτική και πολιτική χειραφέτηση των κοριτσιών και των γυναικών·

11. καλεί την Επιτροπή να υποστηρίξει και να ενθαρρύνει κάθε είδους πρωτοβουλία για την ενίσχυση της ευαισθητοποίησης στο θέμα των διακρίσεων λόγω προκαταλήψεων σε σχέση με το φύλο, περιλαμβανομένης της φυλοκτονίας, και να αναζητήσει αποτελεσματικούς τρόπους για την καταπολέμησή της, παρέχοντας καθοδήγηση, βοήθεια, κατάλληλες πολιτικές και χρηματοδότηση στο πλαίσιο των εξωτερικών της σχέσεων, της ανθρωπιστικής βοήθειας και της ενσωμάτωσης της διάστασης του φύλου στις πολιτικές·

12. επισημαίνει ότι η ανεπαρκής χειραφέτηση γυναικών και κοριτσιών, καθώς και η έλλειψη προσπαθειών για αλλαγή των κοινωνικών προτύπων και δομών έχουν σοβαρές νομικές, ηθικές και υγειονομικές επιπτώσεις και επιπτώσεις στα ανθρώπινα δικαιώματα, καθώς και δυνάμει σοβαρές μακροπρόθεσμες συνέπειες, καταστροφικές για τις οικείες κοινωνίες·

13. τονίζει ότι, σύμφωνα με διάφορες μελέτες, η ανισόρροπη κατανομή των φύλων μπορεί να οδηγήσει σε: αύξηση της εμπορίας ανθρώπων με σκοπό τον γάμο ή τη σεξουαλική εκμετάλλευση, της βίας κατά των γυναικών, των γάμων παιδιών ή των καταναγκαστικών γάμων, του HIV/AIDS και άλλων σεξουαλικώς μεταδιδόμενων νοσημάτων (ΣΜΝ)· τονίζει ότι η ανισόρροπη κατανομή των φύλων θέτει, κατά συνέπεια, σε κίνδυνο την κοινωνική σταθερότητα και ασφάλεια και ζητεί, ως εκ τούτου, την εκπόνηση εμπεριστατωμένων αξιολογήσεων για τις πιθανές συνέπειες που έχει για την υγεία, την οικονομία και την ασφάλεια αυτό το διαρκώς αυξανόμενο πλεόνασμα ανδρών·

14. τάσσεται υπέρ των σχετικών μεταρρυθμίσεων, της συνεχούς παρακολούθησης και της ουσιαστικής εφαρμογής της νομοθεσίας για την ισότητα των φύλων και την απαγόρευση των διακρίσεων, ιδίως στις χώρες χαμηλού και μεσαίου εισοδήματος και στις χώρες που βρίσκονται σε μεταβατικό στάδιο·

15. καλεί την Επιτροπή να εργαστεί εντατικά για την πρόληψη της επιλογής του φύλου βάσει προκαταλήψεων σε σχέση με το φύλο, όχι με την επιβολή περιορισμών στην πρόσβαση σε υπηρεσίες και τεχνολογίες αναπαραγωγικής υγείας, αλλά με την προώθηση της υπεύθυνης χρήσης τους, να προβεί στην εκπόνηση και την ενίσχυση κατευθυντήριων γραμμών, να διασφαλίσει εξειδικευμένη κατάρτιση για το ιατρικό προσωπικό ώστε να παρέχει σχετικές συμβουλές και να αποτρέπει πρακτικές επιλογής του φύλου, εξαιρουμένων των σπάνιων και αιτιολογημένων περιπτώσεων φυλοσύνδετων γενετικών ασθενειών, και να μεριμνήσει για την πρόληψη της χρήσης και της προώθησης τεχνολογιών για σκοπούς επιλογής του φύλου ή/και κερδοσκοπικούς σκοπούς·

16. τονίζει ότι η νομοθεσία για τη διαχείριση ή τον περιορισμό της επιλογής του φύλου πρέπει να προστατεύει το δικαίωμα των γυναικών να έχουν πρόσβαση σε νόμιμες τεχνολογίες και υπηρεσίες σεξουαλικής και αναπαραγωγικής υγείας χωρίς την άδεια του συζύγου τους, και ότι θα πρέπει η νομοθεσία αυτή να εφαρμόζεται αποτελεσματικά και να επιβάλλονται κατάλληλες κυρώσεις σε όσους παραβιάζουν τον νόμο·

17. ενθαρρύνει τη στενότερη συνεργασία και σύμπραξη μεταξύ των κυβερνήσεων και της ιατρικής κοινότητας και ζητεί αυστηρότερες κατευθυντήριες γραμμές για την αυτορρύθμιση κλινικών και νοσοκομείων, ως ενεργό μέτρο για την πρόληψη της επιλογής του φύλου ως επιχειρηματικής δραστηριότητας με στόχο το οικονομικό όφελος·

18. καλεί την Επιτροπή και τα κράτη μέλη να εντοπίσουν στην Ευρώπη τις κλινικές στις οποίες πραγματοποιούνται αμβλώσεις στο πλαίσιο της επιλογής του φύλου, να παράσχουν στατιστικά στοιχεία για την πρακτική αυτή και να διαμορφώσουν βέλτιστες πρακτικές για την πρόληψη των εν λόγω αμβλώσεων·

19. αναγνωρίζει ότι η εξασφάλιση και η προώθηση των δικαιωμάτων των γυναικών και των κοριτσιών, με την παροχή ίσων ευκαιριών, ιδίως στην εκπαίδευση και την απασχόληση, είναι καίριας σημασίας για την καταπολέμηση του σεξισμού και την οικοδόμηση μιας κοινωνίας στην οποία η αρχή της ισότητας ανδρών και γυναικών θα αποτελεί πραγματικότητα· τονίζει το γεγονός ότι η βελτίωση του επιπέδου εκπαίδευσης, οι ευκαιρίες απασχόλησης και οι ολοκληρωμένες υπηρεσίες υγειονομικής περίθαλψης, συμπεριλαμβανομένων των υπηρεσιών σεξουαλικής και αναπαραγωγικής υγείας για τις γυναίκες, έχουν ζωτική σημασία στην προσπάθεια εξάλειψης των πρακτικών επιλογής του φύλου — από την άμβλωση έως την παιδοκτονία — επίτευξης ολοκληρωμένης οικονομικής ανάπτυξης στις αναπτυσσόμενες χώρες και μείωσης της φτώχειας· υπογραμμίζει ότι η χειραφέτηση των γυναικών και η συμμετοχή των ανδρών συμβάλλουν καθοριστικά στην καταπολέμηση της ανισότητας μεταξύ των φύλων και στην προώθηση των αλλαγών που απαιτούνται σε επίπεδο συμπεριφοράς και κοινωνίας προκειμένου να εκλείψουν μακροπρόθεσμα οι πρακτικές επιλογής του φύλου·

20. ζητεί, ως εκ τούτου, από την Επιτροπή να προαγάγει ένα εκπαιδευτικό και κοινωνικό περιβάλλον στο οποίο θα γίνονται σεβαστά και θα αντιμετωπίζονται ισότιμα αμφότερα τα φύλα και θα αναγνωρίζονται οι ικανότητες και οι δυνατότητές τους, χωρίς στερεότυπα και διακρίσεις, ενισχύοντας παράλληλα την ενσωμάτωση της διάστασης του φύλου, τις ίσες ευκαιρίες και την ισότιμη συνεργασία·

21. καλεί την Επιτροπή και προτρέπει τους αρμόδιους διεθνείς οργανισμούς να στηρίξουν εκπαιδευτικά προγράμματα για τη χειραφέτηση των γυναικών, που θα τους παρέχουν τη δυνατότητα να αναπτύσσουν την αυτοεκτίμησή τους, να αποκτούν γνώσεις, να λαμβάνουν αποφάσεις και να αναλαμβάνουν οι ίδιες την ευθύνη για τη ζωή τους, την υγεία και την απασχόλησή τους, και θα τους επιτρέψουν να έχουν μια οικονομικά ανεξάρτητη ζωή·

22. καλεί την Επιτροπή, την ΕΥΕΔ και τις κυβερνήσεις των τρίτων κρατών να διαμορφώσουν εκστρατείες ευαισθητοποίησης και ενημέρωσης που θα προάγουν την αρχή της ισότητας ανδρών και γυναικών, στο πλαίσιο των οποίων θα λαμβάνεται μέριμνα για την ευαισθητοποίηση στο θέμα του αμοιβαίου σεβασμού των ανθρωπίνων δικαιωμάτων του κάθε μέλους του ζευγαριού, ιδίως ως προς την πρόσβαση στο δικαίωμα στην ιδιοκτησία, στο δικαίωμα στην εργασία, στην κατάλληλη περίθαλψη, στη δικαιοσύνη και στην εκπαίδευση·

23. υπενθυμίζει τους Αναπτυξιακούς Στόχους της Χιλιετίας και τονίζει ότι η πρόσβαση στην εκπαίδευση και την υγειονομική περίθαλψη, περιλαμβανομένης της σεξουαλικής και αναπαραγωγικής υγείας, συνιστούν βασικά ανθρώπινα δικαιώματα· επισημαίνει την ανάγκη να υπάρχει ειδική και συγκεκριμένη αναφορά στη φυλοκτονία και στα ζητήματα επιλογής φύλου στο πλαίσιο του διαλόγου και των εκθέσεων για τους ΑΣΧ, καθώς και σε άλλα διεθνή φόρα ανταλλαγής εμπειριών·

24. υπογραμμίζει ότι η δυνατότητα των γυναικών να ασκούν τα δικαιώματά τους συνδέεται κατ’ ανάγκη με την ικανότητά τους να παίρνουν αποφάσεις μόνες τους και ανεξάρτητα από τους συζύγους τους· κατά συνέπεια έχει ζωτική σημασία να διασφαλιστεί στις γυναίκες πρόσβαση στην εκπαίδευση, στην εργασία, στην υγειονομική περίθαλψη καθώς και ευχερής πρόσβαση στην αντισύλληψη και σε τραπεζικό λογαριασμό χωρίς να απαιτείται η άδεια ή η συγκατάθεση άλλου·

25. καλεί τις κυβερνήσεις των χωρών εταίρων να μειώσουν το κόστος της υγειονομικής περίθαλψης για τα παιδιά, ειδικότερα τα κορίτσια, τα οποία σε ορισμένες περιπτώσεις πεθαίνουν λόγω της κακής ή ακατάλληλης περίθαλψης που τους παρέχεται·

26. καλεί τις κυβερνήσεις να βελτιώσουν την πρόσβαση των γυναικών στην υγειονομική περίθαλψη, ιδίως την προγεννητική περίθαλψη και την περίθαλψη της μητέρας, στην εκπαίδευση, στη γεωργία, σε πιστώσεις και μικροδάνεια, καθώς και σε οικονομικές ευκαιρίες και περιουσιακά στοιχεία·

27. ζητεί να δοθεί ιδιαίτερη έμφαση στη δημιουργία των προϋποθέσεων για αλληλεγγύη στις αναπτυσσόμενες χώρες, μεταξύ άλλων με τη δημιουργία συνταξιοδοτικών ταμείων, προκειμένου να μειωθούν οι οικονομικές επιβαρύνσεις για τις οικογένειες και τους ιδιώτες, ώστε να περιοριστεί, με τον τρόπο αυτό, η εξάρτησή τους από τα άρρενα τέκνα και η προτίμησή τους για αυτά·

28. επισημαίνει ότι πρακτικές επιλογής του φύλου εξακολουθούν να εφαρμόζονται ακόμη και σε ευημερούσες περιφέρειες με εγγράμματο πληθυσμό·

29. ενθαρρύνει την ανάπτυξη μηχανισμών στήριξης για τις γυναίκες και τις οικογένειες οι οποίοι θα μπορούν να παρέχουν στις γυναίκες πληροφορίες και συμβουλές σχετικά με τους κινδύνους και τις επιβλαβείς επιπτώσεις των πρακτικών επιλογής του φύλου, καθώς και συμβουλευτικές υπηρεσίες για τη στήριξη γυναικών που ενδέχεται να υφίστανται πιέσεις για τη θανάτωση θηλυκών εμβρύων·

30. προτρέπει τους φορείς της κοινωνίας των πολιτών και τους κυβερνητικούς φορείς να αναλάβουν από κοινού δράση για την προώθηση εκστρατειών ενημέρωσης και ευαισθητοποίησης του κοινού σχετικά με τις αρνητικές επιπτώσεις που έχουν για τη μητέρα οι πρακτικές επιλογής του φύλου·

31. καλεί την Επιτροπή να παράσχει τεχνική και χρηματοδοτική στήριξη για καινοτόμες δραστηριότητες και προγράμματα εκπαίδευσης που αποσκοπούν στην προώθηση του δημόσιου διαλόγου και της κατανόησης της ίσης αξίας των κοριτσιών και των αγοριών, με τη χρήση όλων των διαθέσιμων μέσων ενημέρωσης και των κοινωνικών δικτύων, με αποδέκτες και με στόχο τη συμμετοχή των νέων, των θρησκευτικών και πνευματικών ηγετών, των διδασκόντων, των επικεφαλής κοινοτήτων, καθώς και άλλων προσωπικοτήτων σημαντικής επιρροής, σε μια προσπάθεια αλλαγής των πολιτισμικών αντιλήψεων μιας δεδομένης κοινωνίας ως προς την ισότητα των φύλων και ανάδειξης της ανάγκης υιοθέτησης συμπεριφοράς κατά των διακρίσεων·

32. ζητεί από την ΕΕ να συμπεριλάβει μια ισχυρή συνιστώσα των φύλων και τη χειραφέτηση των γυναικών, ως κεντρικό πυρήνα, σε όλες τις εταιρικές σχέσεις και διαλόγους με τις αναπτυσσόμενες χώρες, όπως ζητείται στην Ευρωπαϊκή συναίνεση για την ανάπτυξη· θεωρεί, εξάλλου, ότι υπάρχει ανάγκη για ενσωμάτωση της διάστασης του φύλου σε όλα τα στάδια της δημοσιονομικής στήριξης, μεταξύ άλλων, με την προώθηση του διαλόγου με ενώσεις των γυναικών στις αναπτυσσόμενες χώρες και με την εισαγωγή δεικτών διαφοροποιημένων ανά φύλο·

33. καλεί τις αρχές των ενδιαφερόμενων χωρών να βελτιώσουν την παρακολούθηση και τη συλλογή στατιστικών στοιχείων σχετικά με την αναλογία των φύλων και να αναλάβουν δράση για την αντιμετώπιση πιθανών ανισορροπιών· ζητεί, στο πλαίσιο αυτό, να υπάρξει στενότερη συνεργασία μεταξύ της ΕΕ, των οργανισμών των Ηνωμένων Εθνών και άλλων διεθνών εταίρων, αφενός, και των κυβερνήσεων εταίρων, αφετέρου·

34. καλεί την Επιτροπή και όλους τους ενδιαφερόμενους φορείς να λάβουν τα απαραίτητα νομοθετικά ή άλλου είδους μέτρα προκειμένου να διασφαλιστεί η ποινικοποίηση των καταναγκαστικών αμβλώσεων και των επιλεκτικών επεμβάσεων για τη διακοπή της κύησης με γνώμονα την επιλογή του φύλου χωρίς την εν επιγνώσει συγκατάθεση ή την κατανόηση της διαδικασίας από τις ενδιαφερόμενες γυναίκες·

35. καλεί τις κυβερνήσεις και όλους τους ενδιαφερόμενους φορείς να διασφαλίσουν την αποτελεσματική εφαρμογή της νομοθεσίας σχετικά με την επιλογή του φύλου και την επιβολή κατάλληλων κυρώσεων κατά των παραβατών του νόμου·

36. ζητεί από την Επιτροπή να εντείνει τη συνεργασία με άλλους διεθνείς οργανισμούς και φορείς, όπως τα Ηνωμένα Έθνη, η ΠΟΥ, η UNICEF, η OHCHR, το UNFPA και ο ΟΗΕ-Γυναίκες, για την αντιμετώπιση των πρακτικών επιλογής του φύλου και την καταπολέμηση των πρωταρχικών αιτίων σε όλες τις χώρες και να εξασφαλίσει τη δικτύωση με κυβερνήσεις, κοινοβούλια, διάφορους ενδιαφερόμενους φορείς, μέσα ενημέρωσης, μη κυβερνητικές οργανώσεις, οργανώσεις γυναικών και άλλους φορείς της κοινωνίας, με στόχο την ενίσχυση της ευαισθητοποίησης σχετικά με τη φυλοκτονία και τους τρόπους πρόληψης του φαινομένου·

37. ζητεί από την Επιτροπή και την ΕΥΕΔ να συνεργαστούν με τους προαναφερθέντες οργανισμούς για την αντιμετώπιση των πρακτικών επιλογής του φύλου και την καταπολέμηση των πρωταρχικών αιτίων σε όλες τις χώρες και να εξασφαλίσουν τη δικτύωση με κυβερνήσεις, κοινοβούλια, διάφορους ενδιαφερόμενους φορείς, μέσα ενημέρωσης, μη κυβερνητικές οργανώσεις, οργανώσεις γυναικών και άλλους φορείς της κοινωνίας, με στόχο την ενίσχυση της ευαισθητοποίησης σχετικά με τη φυλοκτονία και τους τρόπους πρόληψης του φαινομένου·

38. καλεί την Επιτροπή και την ΕΥΕΔ, στο πλαίσιο της συζήτησης για τα πακέτα ανθρωπιστικής βοήθειας, να δώσουν προτεραιότητα στη φυλοκτονία ως ζήτημα το οποίο θα πρέπει να αντιμετωπίσουν οι τρίτες χώρες που έχουν το πρόβλημα αυτό, παρακινώντας τις εν λόγω χώρες να δεσμευθούν να θέσουν ως προτεραιότητα την εξάλειψη της φυλοκτονίας, να ενισχύσουν την ευαισθητοποίηση σχετικά με το εν λόγω ζήτημα και να ασκήσουν πίεση για την πρόληψη του φαινομένου·

39. καλεί την ΕΕ και τις χώρες εταίρους της να βελτιώσουν, μέσω της αναπτυξιακής συνεργασίας, την παρακολούθηση και τη συλλογή δεδομένων για την αναλογία των φύλων κατά τη γέννηση και να αναλάβουν άμεση δράση για την αντιμετώπιση πιθανών ανισορροπιών· τονίζει ότι στις διεθνείς συμφωνίες εμπορίου και συνεργασίας θα πρέπει επίσης να περιληφθούν ρήτρες για τα ανθρώπινα δικαιώματα που σχετίζονται με τις διακρίσεις λόγω φύλου·

40. καλεί την Ευρωπαϊκή Ένωση να διασφαλίσει μια προσέγγιση με βάση τα δικαιώματα που θα εμπεριέχει όλα τα ανθρώπινα δικαιώματα και, μεταξύ των βασικών ζητημάτων του θεματολογίου της αναπτυξιακής πολιτικής μετά το 2015, να συμπεριλάβει την ουσιαστική εστίαση στη χειραφέτηση και την προώθηση, τον σεβασμό και την τήρηση των δικαιωμάτων των γυναικών και των κοριτσιών, περιλαμβανομένων των δικαιωμάτων τους όσον αφορά τη σεξουαλική και αναπαραγωγική τους υγεία και της ισότητας των φύλων ως προαπαιτούμενων για την καταπολέμηση της φυλοκτονίας·

41. βεβαιώνει ότι, κατά την εφαρμογή των ειδικών ρητρών όσον αφορά την απαγόρευση του εξαναγκασμού ή του καταναγκασμού σε θέματα σεξουαλικής και αναπαραγωγικής υγείας, που εγκρίθηκαν στο πλαίσιο της Διεθνούς Διάσκεψης του Καΐρου για την Πληθυσμό και την Ανάπτυξη (ICPD) και σε συνάρτηση με τις νομικώς δεσμευτικές διεθνείς πράξεις περί ανθρωπίνων δικαιωμάτων, με το κοινοτικό κεκτημένο και με τις πολιτικές αρμοδιότητες της Ένωσης στο συγκεκριμένο θέμα, η βοήθεια της Ένωσης δεν θα πρέπει να παρέχεται σε οιαδήποτε αρχή, οργάνωση ή πρόγραμμα προωθεί, στηρίζει ή συμμετέχει στη διαχείριση κάθε δράσης που συνεπάγεται παραβιάσεις των ανθρωπίνων δικαιωμάτων όπως η καταναγκαστική έκτρωση, η εξαναγκαστική στείρωση ανδρών ή γυναικών ή ο καθορισμός του φύλου του εμβρύου που καταλήγει σε προγεννητική επιλογή του φύλου ή σε παιδοκτονία·

42. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, και στις κυβερνήσεις των κρατών μελών.

(1) ΕΕ C 59 της 23.2.2001, σ. 258.

(2) ΕΕ C 320 Ε της 15.12.2005, σ. 247.

(3) ΕΕ C 348 Ε της 21.12.2010, σ. 11.

(4) EE C 66 E της 20.3.2009, σ. 57.

(5) EE C 169 Ε της 15.6.2012, σ. 81.

(6) Κείμενα που εγκρίθηκαν, P7_TA(2012)0503.

(7) EE C 227 Ε της 4.9.2008, σ. 140.

(8) Στις 11 Οκτωβρίου 2007, το Ευρωπαϊκό Κοινοβούλιο ενέκρινε ψήφισμα σχετικά με τις δολοφονίες γυναικών στο Μεξικό και στην Κεντρική Αμερική και το ρόλο της Ευρωπαϊκής Ένωσης στην καταπολέμηση αυτού του φαινομένου. Το Κοινοβούλιο καταδίκασε και πάλι τη γυναικοκτονία στην τελευταία ετήσια έκθεσή του για τα ανθρώπινα δικαιώματα, που εγκρίθηκε τον Δεκέμβριο του 2010. Η γυναικοκτονία αναφέρεται επίσης στις κατευθυντήριες γραμμές της ΕΕ σχετικά με τη βία κατά των γυναικών, που εγκρίθηκε από το Συμβούλιο της ΕΕ τον Δεκέμβριο του 2008. Τον Απρίλιο του 2009, η Προεδρία της ΕΕ προέβη σε δήλωση, εκφράζοντας την ικανοποίησή της για την έναρξη της δίκης στο Διαμερικανικό Δικαστήριο Ανθρωπίνων Δικαιωμάτων και, τον Ιούνιο του 2010, η Ύπατη Εκπρόσωπος της ΕΕ Catherine Ashton εξέδωσε δήλωση εξ ονόματος της ΕΕ, με την οποία εξέφραζε την ανησυχία της για τη γυναικοκτονία στη Λατινική Αμερική, καταδικάζοντας «όλες τις μορφές της βίας κατά των γυναικών και το απεχθές έγκλημα της γυναικοκτονίας» και χαιρετίζοντας την απόφαση του Διαμερικανικού Δικαστηρίου Ανθρωπίνων Δικαιωμάτων.

(9) Amartya Sen, More Than 100 Million Women Are Missing, The New York Review of Books, τόμος 37, αριθ. 20, (20 Δεκεμβρίου 1990), διαθέσιμο στη διεύθυνση: http://www.nybooks.com/articles/3408

(10) Δελτίο Ηνωμένων Εθνών: International Women’s Day 2007 (Παγκόσμια Ημέρα της Γυναίκας 2007), διαθέσιμο στη διεύθυνση http://www.un.org/events/women/iwd/2007/factsfigures.shtml.

(11) Παγκόσμιος χάρτης αναλογίας φύλου κατά τη γέννηση, http://en.worldstat.info/World/List_of_countries_by_Sex_ratio_at_birth.

(12) http://en.worldstat.info/World/List_of_countries_by_Sex_ratio_at_birth

(13) UNFPA, Report of the International Workshop on Skewed Sex Ratios at Birth: Addressing the Issue and the Way Forward (Έκθεση του Διεθνούς Εργαστηρίου σχετικά με τη στρέβλωση της αναλογίας των φύλων κατά τη γέννηση: Αντιμετώπιση του προβλήματος και μελλοντικές προοπτικές), Οκτώβριος 2011.